Document ID: /roh_data/filtered/fineweb-2-filterrobots_roh.jsonl.gz/40258

Sper la rubrica deditgada als Batteristi svizzeri, sa chatta en nossa galaria dapi il 2009 era il project IncontriJazz in Fonoteca ch'è il fritg da la collavuraziun tranter la Fonoteca naziunala svizra ed IncontriJazz, ina iniziativa sustegnida da la SMUM (Scuola di musica moderna) e dal Decastero Giovani ed Eventi da la citad da Lugano.
IncontriJazz ha deditgà sias activitads en ils onns 2004-2008 principalmain a la Svizra taliana. Dal 2009 ha IncontriJazz lantschà sia preschientscha sin la pagina d'internet da la Fonoteca cun ina retschertga davart la naschientscha da l'Orchestra Radiosa dal 1940 a basa d'ina intervista cun Angelo Parini ch'era avant setanta onns il pli giuven trumbettist da la furmaziun. La pagina s'ha sviluppada ed igl è resultada ina sort da pagina experimentala davart l'orchester da musica da bal e trategniment dal Radio Monte Ceneri cun diversas fotografias da quella giada ed ina documentaziun istorica detagliada.
Dal 2010 ha IncontriJazz in Fonoteca orientà danovamain ses program en collavuraziun cun Romano Nardelli, il responsabel per il sectur da jazz tar la Fonoteca, schlargiond la purschida d'impurtanza regiunala en Svizra taliana ad ina dimensiun naziunala.
Interviste video:
- 1940: nasce l'Orchestra Radiosa (intervista ad Angelo Parini) (it)
- Fritz Hauser: Vom Jazz-Rock bis zur Impro-Musik (de)
- Emilio Poretti the pointer (it)
Engraziaments
Grazia a Pio Pellizzari, directur da la Fonoteca naziunala svizra, a Romano Nardelli, responsabel per il sectur da jazz, a Gabriele Franzoso, tecnicist e reschissur dad audio e video, a Matteo Notari, istoricher e responsabel da la valurisaziun, ed a Marisol Straehl e Liora Paganini en il secretariat.
Ad ellas ed els va mia renconuschientscha per la lavuriusa ospitalitad.
Aldo Sandmeier